stanford-oval/wikipedia huggingface dataset:
הקומוניסטים של רוסיה
היסטוריה

ב-23 במאי 2009 נבחר המזכיר הראשון, מנהיג האיחוד העצמאי של הנוער הקומוניסטי של הפדרציה הרוסית, קונסטנטין ז'וקוב, בקונגרס הראשון המכונן של המפלגה.
ב-22 במאי 2011 נערך הקונגרס השני של הארגון הציבורי "הקומוניסטים של רוסיה" במתחם המלונות איזמאילובו במוסקבה. בקונגרס הוחלט להתחיל להפוך את הארגון למפלגה פוליטית. מקסים סוראיקין נבחר למזכיר הראשון של הוועד המרכזי, קונסטנטין ז'וקוב, למזכיר המנהל של הוועד המרכזי.
ב-22 באפריל 2012 התקיים הקונגרס השלישי של הארגון, בו התקבלה החלטה להפוך את הארגון למפלגה פוליטית.
ב-7 ביוני 2012 הארגון נרשם רשמית כמפלגה פוליטית בשם "הקומוניסטים של רוסיה".
ב-30 ביוני 2013 נערך הקונגרס הרביעי של המפלגה.
במאי 2016 קיימה המפלגה את הקונגרס המכונן של הארגון הציבורי "האתאיסטים של רוסיה". על פי סוראיקין, אתאיסטים רוסים "אינם מיוצגים בפועל במרחב הציבורי".
מאז קיץ 2018 המפלגה משתתפת באופן פעיל בהפגנות נגד רפורמת הפנסיה.
השתתפות בבחירות

המפלגה השתתפה בבחירות לרשויות המקומיות ב-14 באוקטובר 2012 וקיבלה בין 2 ל-3.5 אחוזים מהקולות וזכתה בשני מושבים במועצת העיר קראצ'אייב.
על פי תוצאות הבחירות ב-8 בספטמבר 2013, המפלגה קיבלה 2 מושבים בפרלמנט האזורי של חקסיה, כמו גם ברשויות המקומיות: מועצת העיר מייקופ, מועצת העיר בלגורוד ומחוז פנזה, טטרסטן, מחוז ליפצק, מחוז קרסנודר, מחוז טבר, מחוז קרסנויארסק.
בבחירות לדומה בשנת 2016 היא קיבלה את המקום החמישי וקיבלה 2.27% מהקולות אך לא עברה את אחוז החסימה.
המפלגה יצאה לקלפיות עם תוכנית שנקראה "עשר התקפות סטליניסטיות על הקפיטליזם", הדורשת הלאמה רחבה, החזרת עונש המוות בגין פשעים מסוכנים במיוחד, ביטול הרפורמה הרפואית ואיסור חוקתי על העלאת גיל הפרישה.
ב-28 במאי 2017, מליאת הוועדה המרכזית מינתה את מקסים סוראיקין כמועמד להשתתף בבחירות לנשיאות בשנת 2018. ב-24 בדצמבר 2017 הגיש סוראיקין לוועדת הבחירות את המסמכים הדרושים וב-8 בפברואר 2018 הוא נרשם כמועמד לנשיא הפדרציה הרוסית. עם זאת, על פי תוצאות הבחירות, הוא סיים שביעי 0.68% תמיכה בלבד (499 אלף קולות).
השתתפות בבחירות > תוצאות > הבחירות הפרלמנטריות

| שנה | קולות | % | מושבים | שינוי | מנהיג |
| --- | --- | --- | --- | --- | --- |
| 2016 | 1,192,595 (מקום 5) | 2.3% | 0 / 450 |  0 | מקסים סוראיקין |
השתתפות בבחירות > תוצאות > הבחירות לנשיאות

| שנה | מועמד | סיבוב ראשון> קולות | סיבוב ראשון> % |
| --- | --- | --- | --- |
| 2018 | מקסים סוראיקין | 499,342 (מקום 7) | 0.7% |
השתתפות בבחירות > הבחירות לרשויות המקומיות

על פי תוצאות הבחירות לרשויות המקומיות ב-9 בספטמבר 2018, המפלגה עברה את אחוז החסימה בפרלמנטים של חמישה מחוזות בפדרציה הרוסית:
המפלגה קיבלה מושבים גם במועצות עירוניות, כדוגמת מועצת העיר אבאקן, מועצת העיר מייקופ ועוד.
ב-8 בספטמבר 2019 "הקומוניסטים של רוסיה" קיבלה 5.67% מהקולות בבחירות לדומה המחוזית של טולה וקיבלה מנדט אחד מתוך 36.
ביקורת

הארגון נוצר כחלופה למפלגה הקומוניסטית. "הקומוניסטים של רוסיה" מבקרים את גנאדי זיוגנוב ומאמינים כי המפלגה הקומוניסטית בראשותו לא תוכל להחזיר את כוחה האבוד מהתקופה הסובייטית. כמה מחברי הפוליטביורו היו בעבר במפלגה הקומוניסטית, אך עזבו אותה כתוצאה מעימותים עם ההנהגה.
ביוני 2015, המפלגה הקומוניסטית הגישה תביעה לבית המשפט לבוררות במוסקבה נגד מפלגת הקומוניסטים להפסיק להשתמש בשם וסמלי המפלגה, תוך ציון דמיונם המופרז. בעיקרו של דבר, משרד המשפטים של הפדרציה הרוסית התערב וב-11 ביולי 2016 בית המשפט דחה את התביעה של המפלגה הקומוניסטית בטענה כי אין לה בלעדיות על סמלים קומוניסטיים.
המפלגה הקומוניסטית מאשימה את המפלגה בגנבת רעיונות וקלקולן לטובת הממשלה וטוענת כי המפלגה הוקמה ביוזמת הקרמלין כדי לשחוק בכוחם.
מפלגת ROT FRONT רואה במפלגת "הקומוניסטים של רוסיה" פרויקט טכנולוגי של הקרמלין, המתמקד בפופוליזם.
מימון

"הקומוניסטים של רוסיה" אינם מקבלים מימון ממשלתי. במפלגה יש דמי חבר, אך הם מהווים חלק קטן מההכנסה, 0.3% בשנת 2015 .
ברט ריינולדס

| --- | --- |

ריינולדס, 1970
 לידה:  11 בפברואר 1936 לאנסינג, ארצות הברית 
 פטירה:  6 בספטמבר 2018 (בגיל 82) ג'ופיטר, ארצות הברית 
 מקום קבורה:  בית הקברות הוליווד פוראבר 
 שם לידה:  Burton Leon Reynolds, Jr. 
 סוגה מועדפת:  מערבון 
 מדינה:  ארצות הברית 
 תקופת הפעילות:  1958–2018 (כ־60 שנה)
 מקום לימודים:  אוניברסיטת המדינה של פלורידה  פאלם ביץ'  בית הספר לתאטרון נייברהוד פלייהאוס  Palm Beach State College 
 בן או בת זוג:  לוני אנדרסון (29 באפריל 1988–1994)  Judy Carne (28 ביוני 1963–9 ביולי 1965)  דינה שור (1971–1975)  סאלי פילד (1976–1980) 
 מספר צאצאים:  1 
 פרסים והוקרה:  פרס אמי לשחקן הטוב ביותר בסדרה קומית (1991)  היכל התהילה של אמני פלורידה  פרס אמי  פרס גלובוס הזהב  כוכב בשדרת הכוכבים בהוליווד 
 http://www.burtreynolds.com
 פרופיל ב-IMDb
 
ברטון לאון ריינולדס ג'וניור (באנגלית: .Burton Leon Reynolds Jr‏; 11 בפברואר 1936 – 6 בספטמבר 2018) היה שחקן אמריקאי ונחשב לסמל מין ואייקון של שנות ה-70. ריינולדס עלה לגדולה כשכיכב בסדרות טלוויזיה כמו "איש החוק" (אנ') (1962–1965), "הוק" (1966) ו-"Dan August‏" (1970–1971). היו לו תפקידים ראשיים בסרטים כמו "נבאחו ג'ו" (1966) ו-"100 Rifles‏" (1969), ותפקידו הבולט ביותר היה בתור לואיס מדלוק בסרט "גברים במלכודת" (1972).
קריירה > תחילת דרכו

ריינולדס נולד במישיגן שבארצות הברית. החל את דרכו בקולנוע כבר בשנות ה-60 אך לא זכה להצלחה יתרה, והופיע בעיקר בסרטי פעולה שלא הביאו לו פרסום. ב־1972 לאחר שכיכב בסרטו המצליח של ג'ון בורמן "גברים במלכודת", הפך בין לילה לכוכב פופולרי. בשנות ה-70 הופיע בשורה ארוכה של סרטי פעולה מצליחים, והרבה לגלם גבר קשוח בעל חוש הומור, כשוטר מתבודד או נוכל מקסים. בין סרטיו באותה העת היו: "המפקח מקסלקי" (1973) (White Lightning), "משחק מכור" (1974) (The Longest Yard) (בשנת 2005 יצאה גרסה חדשה לסרט בכיכובו של אדם סנדלר וריינודלס הופיע בתפקיד משנה), "הפרחח ובת השריף" (1977) (Smokey and the Bandit), "הוּפר" (1978) (Hooper), "להתחיל מחדש" (1979) (Starting Over), "מרוץ מחוף לחוף" (1981) (The Cannonball Run) בו צולמו מכוניות שאכן השתתפו במירוץ מרוץ התותח, "בית הזונות הקטן הטוב ביותר בטקסס" (1982) (The Best Little Whorehouse in Texas). סרטים אלו ואחרים הפכו אותו לאחד מכוכבי הקופה הגדולים בהוליווד, והוא אף ביים מספר סרטים, שעל הבולט בהם "שארקי" (1981) (Sharky's Machine) קיבל תגובות נלהבות ממבקרי הקולנוע.
קריירה > שנות ה-80 של המאה ה-20 ואילך

ב-1984, בזמן צילומי הסרט "עיר לוהטת" בו כיכב לצד קלינט איסטווד, ספג ריינולדס מכה חזקה בפניו ולמשך זמן רב סבל מירידת משקל ומבעיות בריאות. ב-1987, כאשר ניסה לחזור לקולנוע, לא הצליח לשוב למעמדו, והחל להופיע בשורה של סרטי פעולה וקומדיות שלא זכו להצלחה גדולה.
את הצלחתו הגדולה בתחילת שנות ה-90 מצא ריינולדס דווקא בטלוויזיה, בסדרה הקומית "צללים בין ערביים", שזכתה לרייטינג גבוה ולשבחי המבקרים, אך לאחר חמש עונות ירדה מהמרקע.
את תפקידו המשמעותי בשנות ה-90 בקולנוע קיבל דווקא בסרט דל תקציב של הבמאי פול תומאס אנדרסון בשם "לילות בוגי" (1997). הסרט, שזכה להצלחה גדולה, שיקם את מעמדו של ריינולדס, והוא אף זכה למועמדות לפרס האוסקר כשחקן משנה, על תפקידו בסרט כמפיק סרטי פורנו (את האוסקר קטף בסופו של דבר רובין ויליאמס על תפקידו בסרט "סיפורו של ויל האנטינג").
בשנת 2005 שיחק בקומדיית האקשן "הדיוק'ס קורעים את האזרד", בכיכובם של ג'סיקה סימפסון ושון ויליאם סקוט.
בשנת 2012 השתתף ריינולדס בתפקיד עצמו בעונה השלישית של הסדרה המצוירת למבוגרים "ארצ'ר".
במאי 2018 לוהק לתפקיד בסרטו של קוונטין טרנטינו "היו זמנים בהוליווד" אך בעקבות מותו הוחלף על ידי השחקן ברוס דרן.
פילמוגרפיה

"תינוק מלאך" (1961)
"פיקוד משוריין" (1961)
"מבצע C.I.A.‏" (1965)
"נאוואחו ג'ו" (1966)
"100 רובים" (1969)
"גברים במלכודת" (1972) של הבמאי ג'ון בורמן וכיכב לצידו ג'ון וויט.
"המפקח מקלסקי" (1973)
"משחק מכור" (1974) של הבמאי רוברט אלדריץ (12 הנועזים).
"הפרחח ובת השריף" (1977), בו כיכב לצידם של סאלי פילד וג'קי גליסון.
"הופר" (1978), בו כיכב שוב לצידה של סאלי פילד.
"להתחיל מחדש" (1979) של הבמאי אלן ג'יי פאקולה, בו כיכב לצד קנדיס ברגן.
"מרוץ מחוץ לחוף" (1981) בו כיכב לצד דום דה לואיס, דין מרטין, סמי דייוויס ג'וניור ופארה פוסט.
"שארקי" (1981), אותו גם ביים.
"בית הזונות הקטן הטוב ביותר בטקסס" (1982), בו כיכב לצד דולי פרטון.
"חברים טובים" (1982), בו כיכב לצד גולדי הון.
"הגבר שאהב נשים" (1983) של הבמאי בלייק אדוארדס.
"מחליפים ערוצים" (1988) בה כיכב לצידה של קתרין טרנר.
סטריפטיז" (1996) בו כיכב לצד דמי מור.
"חולה הדק" (1996) -
"בין" (1997) בו כיכב לצד רואן אטקינסון.
"להכיר את וולי ספארקס" (1997) - בו כיכב לצד רודני דיינג'רפילד.
"כנופיית קרייזי סיקס" (1998) - בו כיכב לצד רוב לאו ואייס-טי.
"גורים" (1999) - כיכב לצד מישה ברטון.
"הצוות" (2000) בו כיכב לצידו של ריצ'רד דרייפוס.
"הפיתוי" (2001) בו כיכב לצד פיטר פצ'ינלי.
"המפיק האחרון" (2001) ביים את הסרט וכיכב בו.
"Time of the Wolf"‏ (2002) כיכב לצד ג'ייסון פריסטלי
"The Librarians" ‏(2003) כיכב לצד אמורי נולסקו
"משחק מכור" (2005) בו כיכב לצידו של אדם סנדלר.
"הדיוקס קורעים את האזרד" (2005) בו כיכב לצידם של ג'סיקה סימפסון ושון ויליאם סקוט.
"Cloud 9"‏ (2006)
"גשרים שבורים" (2006) בו כיכב לצד של טובי קית'.
"בשם המלך: אגדת המצור" (2007)
"סערה קטלנית" (2014)
"סוויטת שאנגרילה" (2016)
Pocket Listing‏ (2016)
An Innocent Kiss‏ (2016)
בבת עיני (2017)
Miami Love Affair‏ (2017)
The Last Movie Star ‏(2017)
Defining Moments‏ (2021)
פילמוגרפיה > טלוויזיה

פרי מייסון (1962) - צ'אק בלייר
איש החוק (1962–1965) - קווינט אספר
אזור הדמדומים (1963) - רוקי רוד'ס
פליפר (1965) - אל בארדמן
אהבה, נוסח אמריקה (1970) - סטנלי דונבר
צללים בן ערביים (1994-1990) - וודרו "ווד" ניוטון
המלך היל (1997) - אמ.אפ (דיבוב)
תיקים באפלה (2002) - מר ברט
אד (2003–2004) - רוס ברטון
מלך השכונה (2005) - המאמן וולקוט
רובוט צ'יקן (2005) - ג'יי ג'יי מקלור (דיבוב)
פרדי (2006) - קארל קריין פול
קוראים לי ארל (2006–2009) - "צ'אבי"
סוכן מחוק (2010) - פול אנדרסון
אבא אמריקאי (2011) - סנטור בקינגהאם (דיבוב)
ארצ'ר (2012) - עצמו (דיבוב)
"Category 5" ‏(2014) - סרט טלוויזיה
ריינולדס, 1991
ליו שאוצ'י

זהו שם סיני; שם המשפחה הוא .
ליו שאוצ'י ׁ(במנדרינית: 刘少奇,‏ 24 בנובמבר 1898 – 12 בנובמבר 1969) היה מהפכן, מדינאי ותאורטיקן סיני, ששימש כנשיא הרפובליקה העממית של סין בשנים 1959 ועד 1968. עד אז ליו היה האדם השלישי בכוחו במדינה אחרי מאו דזה-דונג וג'ואו אנלאי.
ביוגרפיה

ליו נולד למשפחת איכרים עשירה למדי בכפר במחוז חונאן בדרום מזרח סין. בשנת 1920 החל ללמוד באוניברסיטה במוסקבה שבברית המועצות. בשנת 1921 הצטרף למפלגה הקומוניסטית של סין. ליו חזר לסין בשנת 1922 והחל להוביל שביתות של עובדי רכבת באזור ג'יאנגשי. הוא המשיך במאבקים רבים למען זכויות עובדים גם בחוביי ובשאנגחאי. בשנת 1927 נבחר לוועד המרכזי של המפלגה, והתמנה לראש מחלקת העבודה שלה. בשנת 1929 חזר למטה המפלגה בשנגחאי והתמנה למזכיר המפלגה במנצ'וריה. בשנת 1932 התמנה למזכיר המפלגה בפוג'יין ובשנים שלאחר מכן היה אחראי על ארגון המפלגה בצפון המדינה.
בשנת 1954 החל למלא תפקידים מרכזיים בקונגרס הלאומי העממי. עבודתו של ליו התמקדה בעניינים ארגוניים ותאורטיים. בשנת 1958 הביע תמיכה נרחבת במדיניות הקפיצה הגדולה קדימה של מאו דזה-דונג, יחד עם דנג שיאופינג. דעה זו עמדה בניגוד לדעתם של כמה פוליטיקאים בכירים אחרים כגון ג'ואו אנלאי. כתוצאה מכך, ליו זכה להשפעה במפלגה, והצליח להתמנות בשנת 1959 לנשיא סין. כנשיא, ביצע רפורמות כלכליות רבות שריסנו את "הקפיצה הגדולה קדימה".
בסוף שנות ה-60 בריאותו של ליו הידרדרה והוא הוקע מהמפלגה (כנראה בגלל סכסוכים עם מאו). מיד לאחר סילוקו מהמפלגה, ב-2 בנובמבר 1969 הוא נפטר. גופתו נשרפה למחרת. כ-11 שנים לאחר מכן, בשנת 1980, המפלגה הביעה צער והסתייגות מסילוקו ומהיחס השלילי אליו. ב-17 במאי של אותה השנה נערך טקס אזכרה ממלכתי לזכרו של ליו, ואפרו פוזר בים לפי בקשתו.
דגל פיטקרן

| --- | --- |

 סוג הדגל:   דגל אזרחי ומדיני, דגל הצי האזרחי
 יחס אורך/גובה:  1:2
 הונף לראשונה:  2 באפריל 1984
 קבלת מעמד רשמי:  2 באפריל 1984 
 מוטיבים עיצוביים:  נס בריטי כחול  דגל הממלכה המאוחדת בקנטון   שדה כחול עם הטבעה של סמל פיטקרן
 גרסאות נוספות:       דגל מושל פיטקרן
 
דגל איי פיטקרן אומץ ב-2 באפריל 1984. הדגל הוא נס כחול ובו יוניון ג'ק ברביע העליון הקרוב לניצב הדגל (הקנטון), וסמל פיטקרן במרכז הדגל.
הסמל מציג את העוגן והתנ"ך מהאונייה באונטי וכן ענף עץ פורטיה מקומי ומריצה - המייצגים את ההיסטוריה של המתיישבים הראשונים, צאצאי המורדים.
למושל פיטקרן דגל שונה: יוניון ג'ק שבמרכזו סמל האי.
ראו גם

סמל פיטקרן
גלריית דגלי הממלכה המאוחדת
משה יצחקי

| --- | --- |

יצחקי בסיור לימודי בהרי הקרפטים
 לידה:  2 בדצמבר 1951 (בן 73) טירת כרמל, ישראל 
 מדינה:  ישראל 
 מקום מגורים:  אחוזת ברק 
 מקום לימודים:  אורנים - המכללה האקדמית לחינוך, בית המדרש לרבנים באמריקה 
 
פרופ' משה יצחקי (שם עט: משה ב. יצחקי; נולד ב-2 בדצמבר 1951) הוא משורר, מתרגם ועורך. היה חבר קיבוץ נחל עוז בין השנים (1972-1992). כיהן כראש החוג לספרות, כראש תוכנית להוראת מדעי הרוח בגישה רב תחומית וכדיקן הפקולטה ללימודים מתקדמים במכללת אורנים.
ביוגרפיה

פרופ' יצחקי נולד בשנת 1951 במעברת טירת כרמל, בן לחנה לבית בראונשטיין וליוסף יצחק-בכר, שעלו לישראל מרומניה בשנת 1950. השם "בכר" הושמט על ידי פקידי ההגירה, ויצחקי בחר להוסיף לשם העט את האות ב. על-מנת לציין את שם המשפחה שהושמט. [דרוש מקור]
בשנת 1969 התגייס לנח"ל, במסגרת גרעין אתה"ל שיועד לקיבוץ האון. היה בין מקימי היאחזות קטורה בערבה. שירת בחטיבת הצנחנים הסדירה, בגדוד 50 של הנחל המוצנח כחייל ומפקד.
היה חבר קיבץ נחל עוז בין השנים 1972-1992.
בין השנים 1978-1980, כיהן כראש מחלקת גרעינים והכשרות בתנועת הצופים.
בעל תואר ראשון במחשבת ישראל ובספרות עברית ממכללת אורנים ותואר שני בלימודי יהדות ממכון שכטר למדעי היהדות. בעל דוקטורט מבית המדרש לרבנים באמריקה.
היה חבר במדרשה לחינוך יהודי-ציוני במדרשה באורנים.
בשנת 2007, ייסד בשותפות המכון לאמנות והחוג לספרות ומבע יצירתי  את שביל השירה בגן הבוטני באורנים.
בין השנים 2002-2010, כיהן כראש החוג לספרות ומבע יצירתי במכללת אורנים.
בין השנים 2012-2016, כיהן כראש התכנית להוראת מדעי הרוח והאמנויות בגישה רב תחומית בפקולטה ללימודים מתקדמים באורנים.
בין השנים 2016-2020, כיהן כדיקן הפקולטה ללימודים מתקדמים באורנים.
יצחקי היה ממייסדי ועורכי קו נטוי, כתב עת לספרות ולאמנות של מכללת אורנים.
חבר מערכת קשב לשירה משנת 2014.[דרוש מקור]
נשוי לרבקה ואב לשלושה ילדים. מתגורר באחוזת ברק.
יצירתו

יצחקי פרסם תשעה ספרי שירה, שלושה מהם תורגמו לרומנית ויצאו לאור ברומניה.
ב-2017 זכה בפרס על שם המשורר הרומני ניקיטה סטנסקו במסגרת הפסטיבל הבינלאומי לשירה בסיגט, על ספרו "ציפור מאספת" שתורגם לרומנית על ידי ד"ר פאול פרקש. ב-2018 זכה בפרס הוקרה על תרגום אנתולוגיה טרנסילבנית במסגרת הפסטיבל הבינלאומי לספרות של טרנסילבניה. [דרוש מקור]
ספרי שירה

1993 – שב אל האין. אופיר, תל אביב (48 עמ').
1999 – השמש יבוא ויפנה. מחברת שדמות, חיפה (64 עמ').
2004 – ועל סביבותיו שב. הקיבוץ המאוחד, תל אביב (80 עמ').
2009 – נהרות נשאו קולם. הקיבוץ המאוחד, תל אביב (96 עמ').
2010 – זמן טרופות – דואט (שירים משה יצחקי, ציורים איריס קובליו), הוצאת חלפי לספרי אמנות, חולון (96 עמ').
2011 – לאשר תישא הרוח. הוצאת "קשב" לשירה, תל אביב (121 עמ').
2014 – הגוף הוא קו המשווה. הוצאת "קשב" לשירה, תל אביב (96 עמ').
2018 – נקר הספק. אבן חושן, רעננה (110 עמ').
2021 – מפנה ראשי לאחור – שירים נבחרים וחדשים. ספרי עיתון 77, תל אביב (242 עמ').
תרגומים מרומנית

2014 – אנה בלנדיאנה, שפל החושים. (סוף דבר מאת פאול פרקש), הוצאת "קשב" לשירה, תל אביב (73 עמ').
2017 – אנה בלנדיאנה, תקווה מתחת לשמש אפורה. (פתח דבר, מאמר על סולידריות ושליחות חברתית בשירתה של המשוררת אנה בלנדיאנה, תחת שלטון הדיכוי של ניקולאה צ'אושסקו ברומניה מ-1964 ועד 1989, משה ב. יצחקי. סוף דבר - להגן על להבה - שיחה עם אנה בלנדיאנה, מאי 2016, שוחחות ותרגמו: משה ב. יצחקי ופאול פרקש), הוצאת "קשב" לשירה, תל אביב. (280 עמ').
2018 – אנתולוגיה, כמו מים שאצורים בכפות הידיים – מבחר מהשירה הטרנסילבנית בת זמננו (תורגם בשותפות עם ד"ר פאול פרקש, פתח דבר: פרופ' יון פופ), הוצאת "קשב" לשירה, תל אביב. (184 עמ').
2019 – רַאדוּ צוּקוּלֶסְקוּ, שלושה במיטה אחת – סיפורים קצרים ומחזה (תורגם בשותפות עם ד"ר פאול פרקש, פתח דבר, משה ב. יצחקי) הוצאת ספרי עיתון 77, תל אביב. (190 עמ').
2021 – דּינוּ פְלְמֶנְד, צללים ומצוקים, (תורגם מרומנית בשותפות עם ד"ר פאול פרקש, עם פתח דבר, מאת משה ב. יצחקי, שיחה עם המשורר נערך על ידי שני המתרגמים), הוצאת "קשב" לשירה, תל אביב. (100 עמ').
2021 – אנה בלנדיאנה, כשהמוות נדלק בעלים, (סוף דבר: שותפות גורל - אנה בלנדיאנה ורומולוס רוסאן, מאת פאול פרקש, תרגם מרומנית: משה ב. יצחקי), הוצאת "קשב" לשירה, תל אביב. (100 עמ').
2022 – מַרְתָּה פֶּטְרֶאוּ, הבדידות היא ארץ חצויה, (תורגם מרומנית בשותפות עם ד"ר פאול פרקש, עם פתח דבר, מאת משה ב. יצחקי), הוצאת "קשב" לשירה, תל אביב. (76 עמ').
2023 – ניקיטה סטנסקו, האור הזר, (להגדיר יקומים חדשים, תרגום ופתח דבר, משה ב. יצחקי), הוצאת "קשב" לשירה, סדרת כד, תל אביב. (39 עמ').
2024 – רַאדוּ צוּקוּלֶסְקוּ, האיש האמיץ שלנו מיקשה, (מחזה, תורגם מרומנית בשותפות עם ד"ר פאול פרקש, עם סוף דבר על המחזאי מאת משה ב. יצחקי), סדרת מחזות, הוצאת "קשב" לשירה, תל אביב. (82 עמ')
הערות שוליים

↑  Radio Romania International - מפגש עם סופרים ומתרגמים ישראלים, באתר "Radio Romania International", ‏19 במרץ 2023
↑  הארץ, שירה, באתר הארץ, 23 באוגוסט 2004
| --- | --- |
בקרת זהויות :  NLI: 987007511875005171  BnF: cb160698865 (data)  GND: 120038203X  ISNI: 0000 0001 2006 3517  LCCN: no94008712  VIAF: 78354155   WorldCat (עם VIAF): 78354155
השכלה נתמכת

השכלה נתמכת היא מונח המתייחס לתוכניות המסייעות לאנשים עם מוגבלות פסיכיאטרית להשתלב במסגרות לימודיות בקהילה (בית ספר תיכון, בית ספר לחינוך מבוגרים, מוסד להשכלה גבוהה ועוד), בתנאי למידה ייחודיים, לשם רכישת השכלה, ותוך ליווי מקצועי.
הגדרה

השכלה נתמכת היא התערבות המספקת תמיכה וסיוע לאנשים עם מוגבלות פסיכיאטרית בתחומים של גישה, הרשמה, התמדה והצלחה במסגרות לימודיות. התוכניות כוללות זיהוי צרכים לימודיים ספציפיים ומסגרות חינוך המתאימות להם; במקביל, בחלק גדול מן המקרים נערך אימון לצוות המורים.
היסטוריה

השכלה נתמכת החלה להתפתח בשנות ה-80 של המאה ה-20 בארצות הברית, קנדה, אירופה ובהמשך בישראל. הפרעה נפשית מאובחנת לעיתים קרובות בגילאים 17–25, תקופה בה אנשים מסיימים את לימודי התיכון ורוכשים השכלה אקדמית. אנשים המתמודדים עם מוגבלות פסיכיאטרית עלולים לחוות קשיים שונים בהשתלבותם בקהילה בה הם חיים, או בהשתלבותם המחודשת בה לאחר אשפוז. קשיים אלו עשויים להיות תולדה של ההפרעה עצמה, בגלל פגיעתה ביכולת התפקוד הנורמטיבית, והקשיים שהיא עלולה לעורר בשמירה על קשר רציף עם החברה (בעקבות מצבים נפשיים קשים או בעקבות אשפוזים). במקביל קשיים אלה בהשתלבות בקהילה עלולים לנבוע גם מסטיגמה הקיימת בציבור כלפי מחלות פסיכיאטריות. 4.7% מהסטודנטים הנושרים במהלך הלימודים הם בעלי נכות נפשית.
תוכניות השכלה נתמכת עבור המתמודדים עם מחלות פסיכיאטריות התבססו על הכרה בקשיי השתלבותם ועל הנחה שאחת הדרכים לסייע להם היא באמצעות הגברת השתלבותם בתחום התעסוקה בעבודות בעלות מעמד ושכר גבוה יחסית. לכן פותח השירות כחלק אינטגראלי במערך השיקום הפסיכיאטרי.
אנשים עם מוגבלות פסיכיאטרית המשתתפים בתוכנית הם צעירים יותר, בעלי השכלה גבוהה יותר ותפקודם פגוע פחות בהשוואה לממוצע של חולים פסיכיאטרים אחרים.
תוכניות להשכלה נתמכת

תוכניות השכלה נתמכת הן שיתוף פעולה קהילתי המורכב מצרכני בריאות הנפש, בני משפחה, ספקי סוכנויות ומוסדות לימודים, מתוך כוונה לאחד משאבים לשם מיקסום הזדמנויות בתחומי ההשכלה והתעסוקה עבור אנשים עם מגבלות פסיכיאטריות.
תוכניות להשכלה נתמכת > סוגי הסיוע

תוכניות להשכלה נתמכת עשויות לשנות סביבות לימודיות קיימות על ידי הפיכתן ליותר פתוחות, תומכות ומעודדות עבור סטודנטים עם מוגבלות פסיכיאטרית. שינויים אלו משפרים באופן משמעותי את התמיכה והשירותים הקיימים עבור סטודנטים עם מוגבלויות, והם עשויים לכלול: גיוס, ייעוץ אישי ואקדמי של יועצים ומדריכים בעלי היכרות עם מוגבלות פסיכיאטרית, כיתות מעבר מיוחדות, חונכות, אימון חינוכי, קבוצות תמיכה, מועדונים ופעילויות חברתיות, שירותי קישור ותיאום בין מוסד הלימודים וספקי בריאות הנפש והשיקום, נוהלי התערבות מיוחדים בשעת משבר, מלגות, טקסי הוקרה, עלונים, מחקר והערכה.
תוכניות ההשכלה הנתמכת מגוונות מבחינת המבנה שלהן, וזאת בהתאם לצרכים ולנכסים הייחודיים של כל קהילה, ארגון ומוסד לימודים.
תוכניות להשכלה נתמכת > מודלים

במהלך השנים פעלו מגוון תוכניות השכלה נתמכת שנועדו לסייע לסטודנטים להתגבר על החסמים השונים העומדים בדרכם. ניתן לסווג את התוכניות השונות לשלושה סוגים עיקריים באמצעות שני משתנים: מידת האינטגרציה במוסד הלימודים; והמקום שבו ניתנת התמיכה.
תוכניות ההשכלה הנתמכת מיושמות בדרכים שונות:
השכלה נתמכת הניתנת בכיתה (Self contained classroom) – התלמידים לומדים בכיתה נפרדת לפי תוכנית לימודים המותאמת רק להם (עם אופציה לעבור לכיתה רגילה בהמשך הלימודים).
תמיכה "בַּמקום" (On-site support) – במקרה זה, התלמידים מוגדרים כתלמידים מן המניין ולומדים בכיתות רגילות תוך קבלת סיוע ותמיכה מצוות המוסד בו הם לומדים.
תמיכה "ניידת" (Mobile support) – במקרה זה, התלמידים מקבלים תמיכה מצוות של שירותי בריאות הנפש בקהילה ולא מצוות המוסד.
תמיכה "חופשית" (Free-standing model) – מתקיימת במוסד חסות, כגון מסגרות שיקומיות, אוניברסיטה או גוף אחר.
תוכניות להשכלה נתמכת > תרומתן של התוכניות

תוכניות להשכלה נתמכת נמצאו כמגבירות את הסיכויים שהסטודנטים ימשיכו בלימודיהם, מסייעות בהגברת המוטיבציה של הסטודנטים ללמוד, משפרות את הערכתם העצמית ותורמות לפיתוח יכולות התמודדות שונות במצבי לחץ בלימודים. השכלה נתמכת תורמת לשינוי בזהות העצמית של המשתתף, שהופך ממטופל עם הפרעה פסיכיאטרית המעוררת סטיגמות, לסטודנט, תפקיד שמוערך ומקובל מבחינה תרבותית. עם זאת, אין הוכחה ברורה שהשכלה נתמכת מובילה לאחוזי העסקה גבוהים בקרב המשתתפים.
התוכניות להשכלה נתמכת עשויות לתרום למשתתפים באופנים נוספים: האפשרות לפגוש באנשים המתמודדים עם מגבלה פסיכיאטרית במקום נורמטיבי שמוערך מבחינה חברתית, דוגמת האקדמיה, עשויה להקטין את הסטיגמה החברתית כלפיהם; בנוסף לכך, אפשרותם של המתמודדים לזכות בהערכת הסביבה עשויה לתרום לדימויים העצמי. תוכניות ההשכלה הנתמכת תורמות לשילובם בסביבה נורמטיווית, לפיתוח ותרגול הכשרים האקדמיים, מקנות גישה למשאבים בקמפוס והזדמנויות לזהות ולחקור אינטרסים מקצועיים.
השכלה נתמכת בישראל

בישראל, על פי חוק שיקום נכי נפש בקהילה התש"ס-2000, אנשים עם מוגבלות נפשית זכאים להשלמת השכלת יסוד, להשלמת 12 שנות לימוד ולהשגת תעודת בגרות. התוכנית הראשונה להשכלה נתמכת עבור אנשים עם מוגבלות פסיכיאטרית בישראל החלה לפעול ב-1999. מעבר למוגדר בחוק, החלה לפעול ב-2003 תוכנית "השכלה אקדמית נתמכת" שנועדה לסייע לאנשים עם מוגבלות פסיכיאטרית הזכאים לשירותי סל שיקום ממשרד הבריאות לרכוש השכלה גבוהה.
השכלה נתמכת בישראל > תוכנית השכלה תיכונית נתמכת

בישראל פותחו שירותים של השלמת השכלה במסגרת שירותי סל שיקום. השכלה נתמכת מבוססת על האמונה ביכולתם של מתמודדים להשתלב במסגרות לימוד נורמטיביות (תיכוניות, בית ספר לחינוך מבוגרים וכו') ולהגיע להישגים אישיים, בעזרת מערכת לימודים מותאמת מבחינת הקצב והתמיכות הנדרשות לשם כך. קיימת אפשרות להצטרף לכיתה רגילה או במידת הצורך להצטרף לקבוצה הומוגנית של משתקמים הלומדים במסגרת נורמטיבית. התלמיד מלווה בליווי מקצועי, הן בשיתופו בהכנת תוכנית הלימודים והן במהלך הלימודים.
המרכיבים בתוכנית השכלה נתמכת בישראל:
הרחבת מודעות הסביבה הטיפולית לנושא השכלה נתמכת למתמודדים עם הפרעה נפשית כחלק משיקומם בקהילה.
הרחבת השכלה וגילוי תחומי עניין חדשים לכלל המתמודדים עם הפרעה נפשית.
השלמת 10–12 שנות לימוד.
השלמת תעודת בגרות.
הקניית השפה העברית לעולים חדשים במסגרות אולפן.
רכישת תחום דעת עדכני: הכרת המחשב ככלי עזר להרחבת השכלה באופן עצמאי (השימוש במחשב מאפשר פיתוח אפשרויות להפעלת תוכניות לימודיות מתאימות ולימוד בקצב אישי).
השכלה נתמכת בישראל > תוכנית השכלה אקדמאית נתמכת

תוכנית השכלה אקדמאית נתמכת החלה לפעול בשנת 2004 באוניברסיטת חיפה ובמוסדות אקדמיים בירושלים, ובשנת 2009 היא נפתחה גם באוניברסיטת תל אביב. מטרתה לסייע לסטודנטים המתמודדים עם מגבלה פסיכיאטרית להתמיד בלימודיהם ולהשלים את התואר האקדמי. בתוכנית זו זכאים להשתתף אנשים עם נכות נפשית של 40% לפחות, הזכאים לסל שיקום ואשר לומדים במוסד להשכלה גבוהה המוכר על ידי המועצה להשכלה גבוהה. תוכנית ההשכלה האקדמית הנתמכת הופעלה על ידי עמותת רעות, במימון משרד הבריאות והקרן למפעלים מיוחדים של המוסד לביטוח לאומי.
הסיוע הניתן בתוכניות להשכלה נתמכת הוא מגוון. הסיוע העיקרי שניתן לסטודנטים המשתתפים בתוכנית זו הוא ליווי על ידי חונכים אישיים. הליווי והסיוע שלהם סובב סביב שלושה תחומים: התחום הלימודי-קוגניטיבי, התחום החברתי והרגשי, והתחום המערכתי-ארגוני. הסיוע יכול לכלול עזרה בתכנון מסגרת הלימודים ובחירתה, בהגדרת מטרות תעסוקתיות ובבחירת מסלול הלימודים המתאים ביותר להשגתם, בליווי הסטודנט בתהליך ההרשמה, בסיוע במימון הלימודים או בהגשת בקשות לסיוע כלכלי, בתמיכה קבוצתית, בעידוד המוטיבציה ובהגברתה ואף בהתמצאות פיזית במוסד הלימודים, למידת טרמינולוגיה הקשורה לאקדמיה, למידה על זכויות ועוד.
נמצא כי מרבית הסטודנטים שבעי רצון מהליווי שהם מקבלים במסגרת התוכנית, הן מבחינת הישגיהם הלימודיים והן מבחינת מאפייני הקשר שנחוו כמתאפיינים בדאגה, אכפתיות וקרבה, ובעלי תרומה למוטיבציה. ממצאים אלו הובילו להרחבת התוכנית למוסדות אקדמיים נוספים והגדלת שיעור הצרכנים הנעזרים בה.
ראו גם

שיקום פסיכיאטרי
הערות שוליים

↑  Mowbray, C. T., Collins, M. E., Bellamy, C. D., Megivern, D. A., Bybee, D., & Szilvagyi, S. (2005). Supported Education for Adults with Psychiatric Disabilities: An Innovation for Social Work and Psychosocial Rehabilitation Practice. Social Work, 50(1), 7-20.
↑  Sasson, R., Grinshpoon, A., Lachman, M., & Ponizovsky, A. (2005). A program of supported education for adult Israeli students with schizophrenia. Psychiatric Rehabilitation Journal, 29(2),139-41.
↑  Kessler, R., Foster, C., Saunders, W. and Stang. P (1995), Social consequences of psychiatric disorders. Educational attainment. American Journal of Psychiatry, 152 (7), 1026-1033.
↑  Corrigan, K. T. Mueser, G. R. Bond, R. E. Drake, & P. Solomon (Eds.) 2008., Principles and Practice of Psychiatric Rehabilitation. New York, NY: Guilford Press. (208-209).
↑  Unger, K. V. (1990, Summer). Supported postsecondary education for people with mental illness. American Rehabilitation, 2–6.
↑  חוק שיקום מתמודדי נפש בקהילה, התש״ס–2000
↑  שגיב, נ., שטרוך, נ. (2007). השכלה אקדמית נתמכת לאנשים עם מוגבלות פסיכיאטרית. דוח מסכם של אגף לפיתוח שירותים ומינהל המחקר והתכנון, המוסד לביטוח לאומי.